Kwantità kbira ta’ aċtu li ħareġ minn fabbrika li tinsab fil-bidu ta’ Triq Aldo Moro fil-Marsa, wasslet biex it-toroq kollha li jagħtu lejn il-Belt min-naħa t’isfel ta’ Malta ngħalqu għat-traffiku għal kważi tlett sigħat. Kienu għal ħabta tat-tlieta u nofs ta’ wara nofsinhar x’ħin il-Pulizija bdew jaslulhom rapporti li kien hemm vetturi li bdew jitilfu l-kontroll minħabba żlieq fl-akwati tal-qasam Industrijali tal-Marsa. Fil-post waslu membri tal-pulizija biex jikkontrollaw it-traffiku, hekk kif minnufih għalqu l-aċċess għal Triq Aldo Moro minn ħdejn it-traffic lights ta’ fejn iċ-ċimiterju tal-Addolorata u anke mill-bidu tan-niżla ta’ Triq Garibaldi, min-naħa ta’ Ħal Luqa . Għal xi sigħat il-Pulizija ħarġu avviż biex sewwieqa jevitaw l-inħawi minħabba l-konġestjoni kbira tat-traffiku. Paġna fuq sit soċjali, Facebook, – Maltese Roads Traffic Updates, qed turi li minkejja li nfetħu t-toroq f’bosta nħawi fil-viċin tal-Marsa għad hemm konġestjoni qawwija ta’ traffiku. Ritratti: Brandon Pisani